Title: Ministerstvo pôdohospodárstva
Author: TEST
Last saved by: .

Predkladacia správa

V zmysle uznesenia vlády č. 80. z 24.1.2001 zahájila činnosť osobitná komisia vlády SR pre kontrolu BSE. Komisia pracuje v zmysle predbežnej opatrnosti.
Bovinná spongiformná encefalopatia (BSE) je v súčasnosti najaktuálnejšiou diskutovanou  otázkou, ktorou sa vážne zaoberá celý svet.  
V súvislosti s nákazou hovädzieho dobytka - BSE šíriacej sa v západnej Európe vyvstali problémy ako zabrániť šíreniu tejto nákazy na naše územie. Preventívnymi opatreniami vznikajú menšie náklady ako samotné riešenie už vzniknutého problému, preto bolo potrebné vypracovať návrh opatrení zameraných na ochranu Slovenskej republiky pred zavlečením BSE. Doposiaľ výskyt BSE na Slovensku potvrdený nebol, avšak všetky zainteresované zložky sa musia aktívne podieľať na príprave komplexných opatrení pre prípad výskytu tohto nebezpečného onemocnenia, po vyvinutí klinických príznakov vždy končiaceho exitom. ŠVS monitoruje vývoj bovinnej spongiformnej encefalopatie (BSE) vo svete, odborné a vedecké poznatky v súvislosti s jej etiológiou a patogenézou. 
Sprísnil sa dohľad v kafilerických zariadeniach, kde prevádzkovateľ je povinný vykonávať sterilizáciu nebezpečných a zvláštnych odpadov pri teplote minimálne 134 °C, pri tlaku 0,3 MPa počas 30 minút za účelom zneškodnenia infektu. 
Časť opatrení na Slovensku bolo vykonaných už v minulosti na základe monitoringu vývoja BSE v krajinách výskytu, časť je v štádiu nariadení Štátnou veterinárnou správou SR a ÚKSUP-om. Nariadenia sú vydané na základe informácií o výskyte BSE v štátoch EÚ, v súlade s novými informáciami, poznatkami a veterinárnymi opatreniami prijatými v štátoch s výskytom BSE, v súlade s odporúčaniami Medzinárodného úradu pre nákazy zvierat (OIE), Svetovej zdravotníckej organizácie (WHO) a Stáleho veterinárneho výboru komisie EÚ, v záujme ochrany zdravia spotrebiteľa a za účelom veterinárnej ochrany štátneho územia Slovenskej republiky pred zavlečením nákaz.